text: Ремонтират пешеходната зона в центъра на град Ловеч с финансиране по Оперативна програма "Региони в растеж" - Geomedia
  Начало » Новини » Ремонтират пешеходната зона в центъра на град Ловеч с финансиране по Оперативна програма "Региони в растеж"
  Ремонтират пешеходната зона в центъра на град Ловеч с финансиране по Оперативна програма "Региони в растеж"
  Публикувано на август 21, 2017
  Цялостна промяна на пешеходните настилки в централната част на града предвижда проектът "Рехабилитация и нови пространствени решения на пешеходната зона в централна градска част и рехабилитация на площад "Тодор Кирков" кв. "Вароша", гр. Ловеч". С бюджет от близо 7 млн. лв. ще бъдат ремонтирани и трите площада в града. Това обявиха от Министерството на регионалното развитие и благоустройството (МРРБ).
  В рамките на проекта със срок до края на месец март 2019 г. ще бъде положено ново озеленяване и ще бъде обновено градското обзавеждане със зони за спорт и младежки дейности. Ще бъдат монтирани и три нови фонтана.
  С финансиране от управляваната от МРРБ Оперативна програма "Региони в растеж" 2014 – 2020 ще бъде ремонтирана и скулптурната композиция пред съдебната палата в града. Предвижда се да бъде въведено енергоспестяващо осветление, а рампи да направят средата по-достъпна.
  Проектът включва още и ремонт на площад "Тодор Кирков" в стария квартал "Вароша" и осигуряване на функционална връзка на възрожденския район с централната градска част.